Sarawak catat dua kematian
SHEILA ZAIDI KUCHING : Sarawak mencatatkan dua lagi kes kematian
akibat jangkitan Covid-19 semalam dan menjadikan jumlah kematian sebanyak tujuh
kes di negeri ini. Timbalan Ketua Menteri, Datuk Amar Douglas Uggah Embas
berkata, kedua- dua kes kematian ini masing-masing di Hospital Umum Sarawak
(HUS) dan Hospital Miri. “Sementara itu, terdapat enam kes baharu positif
COVID-19, menjadikan jumlah bilangan kes di Sarawak sebanyak 135 kes sejak kes
positif pertama yang dilaporkan pada 13 Mac lalu. “Kesemua enam kes baharu ini dirawat di HUS (tiga orang),
Hospital Miri (dua orang) dan seorang di Hospital Sibu,”katanya kepada
pemberita dalam satu sidang media Jawatankuasa Pengurusan Bencana Negeri (JPBN)
semalam. Menurut Douglas, sebanyak 50 kes baharu Orang Yang
Disyaki (PUI) dilaporkan semalam menjadikan jumlah keseluruhan sebanyak 1,176
kes. Tambahnya, daripada jumlah itu, 977 kes adalah negatif
dan 64 kes PUI masih menunggu keputusan makmal. Douglas yang juga pengerusi JPBN berkata, sehingga kini,
Sarawak telah merekodkan tujuh kematian sejak kes pertama dilaporkan pada 17
Mac yang mana sembilan kes telah didiscaj dari hospital. “Semalam merupakan hari ke-13 tempoh Perintah Kawalan
Pergerakan dan pihak polis melaporkan sebanyak 95 peratus rakyat Sarawak telah
mematuhi tempoh PKP. “Setakat Ahad lalu juga pihak polis telah membuat 67
tangkapan dengan jumlah keseluruhan tangkapan di Sarawak adalah sebanyak 229
kes,” katanya. Beliau turut memberitahu bahawa sebanyak 31 kes telah
dituduh semalam dengan jumlah keseluruhan adalah 56 orang manakala selebihnya
masih lagi dalam siasatan. Douglas turut meminta semua rakyat Sarawak yang sedang
berada di luar Sarawak, untuk terus bersabar berjauhan dari keluarga sehingga
tempoh PKP ini selesai. Sementara itu, Kementerian Kesihatan Malaysia (KKM) dalam
kenyataan mereka semalam memberitahu kes kematian keenam di Sarawak merupakan
seorang lelaki warganegara Malaysia yang berumur 47 tahun. Mangsa telah dirawat di HUS pada 23 Mac dan disahkan
meninggal dunia pada jam 8.10 pagi semalam. Sementara itu, kes kematian ketujuh pula merupakan
seorang perempuan warganegara Malaysia berumur 46 tahun. Mangsa yang mempunyai latar belakang penyakit darah
tinggi dan penyakit autoimun telah dirawat di Hospital Miri dan disahkan
meninggal dunia pada jam 9.02 pagi semalam.

Turut
hadir Menteri Kebajikan, Kesejahteraan Komuniti, Wanita, Keluarga dan Pembangunan
Kanak-Kanak, Dato’ Sri Fatimah Abdullah.



 
See author's posts
